Klimaatverandering | Dion se gedagtes
« Daar’s ‘n hoender…
Koud? Wag maar… »
Julie 27, 2010 deur Dion In die laaste paar dae het ek in besprekings deelgeneem op News24 aangaande klimaatverandering en die rol wat koolstofdioksied daarin het. Ek volg die onderwerp al jare en het in daardie tyd aanvangklik slaaflik die bevindinge van die Verenigde Nasies se Internasionale Paneel op Klimaatverandering geglo soos meeste van die oningeligte buitewêreld. Ek het wel nog nie Al Gore se “An Inconvenient Truth” gesien nie. Geleidelik het sekere “feite” net nie vir my begin sin maak nie en ek het my eie navorsing begin doen – ‘n moeilike sifting van oorvloedige inligting direk beskikbaar op die Internet. Ek het tot die gevolgtrekking gekom dat meeste argumente teen mensgemaakte aardsverhitting diep gegrond is in wetenskaplike bevindinge, feite, en dat die pro-aardsverhitting groep vinnig emosioneel raak en bereid is om eerste in teenstanders se karakters in te klim as om hulle waarnemings te steun met feite. Ek het dit wel moeilik gevind om dit aan mense oor te dra.
Ek het alreeds in my Oorlewing- en 2012-bydraes geraak aan sekere moontlikhede om te verwag in die nabye toekoms aangaande ons klimaat. Onthou, buite die stigma van 2012 kan klimaatveranderinge steeds onaangeraak plaasvind, maar die rede vir die verandering is nie noodwendig die mens of koolstofdioksied nie. Doen my asseblief die guns om die volgende skakel te volg: http://www.middlebury.net/op-ed/global-warming-01.html. Ek het dit geweldig interessant en feitelik gevind, en dit kan in wetenskaplike terme soveel beter verduidelik wat ek al vir ‘n geruime tyd voorstaan. Moet my ook nie verkeerd verstaan nie – ek is ‘n geweldige voorstander van na ons natuur en alles daarin omsien, maar ek is nie verder bereid om so om die bos gelei te word deur geldgierige en polities-gemotiveerde sogenaamde “environmentalists” die gelyke van Al Gore en die IPCC nie. Ek sal eerder saam met die werklike “environmentalists” baklei vir die behoud van al ons natuurlike hulpbronne deur gesonder te leef, groente te kweek, plastiek en ander besoedeling te herwin en sulks as om my ore uit te leen aan die leuen van “man-made global warming” en die gevare van koolstofdioksied. Haat my of glo die feite, dis almal se eie keuse.